**Lesson 01**

**श्रीमद्विद्यानाथप्रणीतं प्रतापरुद्रीयम्**

**॥ अथ दोषप्रकरणम् ॥**

अथ काव्यजीवितभूतरसनिरूपणानन्तरं तदुपस्कारहेतूनां गुणानां सम्यग्विवेकाय दोषा निरूप्यन्ते ।

[५.१.१ दोषसामान्यलक्षणम्]

तत्र दोषसामान्यलक्षणम् -

दोषः काव्यापकर्षस्य हेतुः शब्दार्थगोचरः ।

शब्दार्थमयत्वात्काव्यस्य तदपकर्षहेतूनामपि दोषाणां शब्दगतत्वेनार्थगतत्वेन च द्वैविध्यम् ।शब्दगतानामपि पदवाक्यगतत्वेन च द्वैविध्यम् ।

[पदगतदोषः]

तत्र पदगतदोषाः कथ्यन्ते ।

अप्रयुक्तमपुष्टार्थमसमर्थं निरर्थकम् ।

नेयार्थं च्युतसंस्कारं संदिग्धं चाप्रयोजकम् ॥ ५.१ ॥

क्लिष्टं गूढार्थकं ग्राम्यमन्यार्थं चाप्रतीतिकम् ।

अविमृष्टविधेयांशं विरुद्धमतिकृत्तथा ।

अश्लीलं परुषं चेति दोषाः सप्तदश स्मृताः ॥ ५.२ ॥

एषां स्वरूपं निरूप्यते ।

यदप्रयुक्तं कविभिरप्रयुक्तं तदुच्यते ।

प्रकृतानुपयुक्तार्थमपुष्टार्थं तदुच्यते ॥ ५.३ ॥

योगमात्रप्रसिद्धं यदसमर्थं तदुच्यते ।

पादपूरणमात्रं यत्तन्निरर्थकमुच्यते ॥ ५.४ ॥

स्वसंकेतप्रसिद्धार्थं नेयार्थं परिकीर्त्यते ।

शब्दशास्त्रविरुद्धं यच्च्युतसंस्कारमुच्यते ॥ ५.५ ॥

संदिग्धं तन्मतं यत्स्यात्संदिग्धार्थप्रतीतिकृत् ।

तदप्रयोजकं यत्स्यादविशेषविधायकम् ॥ ५.६ ॥

क्लिष्टं तदर्थावगतिर्दूरदूरा यतो भवेत् ।

प्रयुक्तमप्रसिद्धार्थे गूढार्थं परिकीर्त्यते ॥ ५.७ ॥

पामरव्यवहारैकप्रसिद्धं ग्राम्यमुच्यते ।

यद्रूढिप्रच्युतं नाम तदन्यार्थमुदाहृतम् ॥ ५.८ ॥

शास्त्रमात्रप्रसिद्धं यदप्रतीतिकमुच्यते ।

अविमृष्टविधेयांशं गुणीभूतविधेयकम् ॥ ५.९ ॥

विपरीतार्थधीर्यस्माद्विरुद्धमतिकृन्मतम् ।

अश्लीलं यदमाङ्गल्यजुगुप्साव्रीडधीकरम् ॥ ५.१० ॥

परुषं नाम तद्यत्स्याद्विहितं परुषाक्षरैः ॥

अत्र वनवृत्तीनां शत्रुस्त्रीणां वचनेषु दोषा उदाह्रियन्ते ।

**Lesson 02**

[५.२.१ अप्रयुक्तम्]

अप्रयुक्तं यथा

विमुखा दैवताः सर्वे ते नो दुश्च्यवनादयः ।

अरण्यगृहमेधिन्यो यैर्वयं हन्त कल्पिताः ॥ ५.११ ॥

अत्र दैवता इति पुंलिङ्गप्रयोगः दोषः । दुश्च्यवन इति च इन्द्रपरत्वेन कविभिर्न प्रयुक्तः ।

[५.२.२ अपुष्टार्थम्]

अपुष्टार्थं यथा

व्यर्थाष्टार्धार्धबाहूनाममीषामीदृशां दशाम् ।

कथं सहामहे धिग्धिक्कठिनं हन्त जीवितम् ॥ ५.१२ ॥

अत्र व्यर्थबाहुद्वयानामिति विवक्षितेऽष्टार्धार्धबाहूनामित्यनुपयुक्तम् ।

एतदेवाविमृष्टविधेयांशस्योदाहरणम् । बाहुद्वयस्य वैयर्थ्ये विधेये तस्योपसर्जनत्वं प्रतीयते ।

[५.२.३ असमर्थम्]

असमर्थं यथा

विहाय वसुधामेनां चतुरम्बुधरावृताम् ।

क्व नु गन्तव्यमस्माकमरण्येऽप्यसुखा स्थितिः ॥ ५.१३ ॥

अत्र जलधिपरत्वेनाम्बुधरपदमसमर्थम् ।

[५.२.४-७ अनर्थक-नेयार्थ-च्युतसंस्कार-संदिग्धानि]

अनर्थकनेयार्थच्युतसंस्कारसंदिग्धानि यथा

विहाय च गृहांस्तान् वै व्यत्यस्तनववृत्तयः ।

कदा भविष्यते वासः कटकेषु महीभृताम् ॥ ५.१४ ॥

अत्र वै इति निरर्थकम् ।

व्यत्यस्तनवशब्देन वनप्रतीतिः स्वसंकेतमात्रायतेति नेयार्थकम् ।

भविष्यते इति भवतेरात्मनेपदित्वं शब्दशास्त्रविरुद्धमिति च्युतसंस्कारम् ।

महीभृतां कटकेषु वास इत्यनेन राज्ञां नगरेषु वासः ? उत पर्वतानां नितम्बेषु ? इति संदेहात्संदिग्धम् ।

[५.२.८-९ अप्रयोजकक्लिष्टे]

अप्रयोजकक्लिष्टे यथा

हन्त वर्तामहे वज्रघट्टनात्प्राक्चलात्मसु ।

नभस्वदशनारातिध्वजाग्रजविरोधिषु ॥ ५.१५ ॥

अत्र नभस्वदशनाः सर्पाः, तेषामरातिर्गरुडः, स एव ध्वजो यस्येति विष्णुः, तस्याग्रज इन्द्रस्तस्य विरोधिषु पर्वतेषु इत्यर्थप्रतीतेरतिदूरत्वात्क्लिष्टम् ।

पर्वतेषु वर्तनं दुःखावहमिति प्रकृते वज्रघट्टनात्प्राक्चलात्मस्विति पर्वतविशेषणस्यानुपयुक्तत्वादप्रयोजकम् ।

[५.२.१०-१२ गूढार्थान्यार्थग्राम्यार्थानि]

गूढार्थग्राम्यार्थान्यार्थानि यथा

शोणिताब्जदृशः कामं श्यामगल्लकटिस्थलाः ।

विदग्धहृदयाः शोकवह्निना राजकन्यकाः ॥ ५.१६ ॥

अत्र शोणितशब्दस्य रुधिरे प्रसिद्धस्य पाटलवर्णपरत्वेन प्रयोगाद्गूढार्थम् ।

गल्लकटिशब्दौ कपोलजघनपरत्वेन ग्राम्यप्रयुक्तौ ।

विदग्धहृदया इति विशेषणं दग्धहृदयस्यावाचकत्वादन्यार्थम् ।

[५.२.१३ अप्रतीतिकम्]

अप्रतीतिकं यथा

मनूपदेशाः क्व गताः कुलाचार्यैरुदीरिताः ॥ ५.१७ ॥

अत्र मनुशब्दो मन्त्रपरत्वेन मन्त्रशास्त्रमात्रप्रसिद्ध इत्यप्रतीतिकम् ।

[५.२.१४ विरुद्धमतिकृत्]

विरुद्धमतिकृद्यथा

अम्बिकारमणस्याङ्घ्रिसेवा व्यर्था कथं भवेत् ।

राज्ञामकार्यमित्राणां विनाशं समुपेयुषाम् ॥ ५.१८ ॥

अत्राम्बिकारमणशब्दान्मातृसंभोगकारिणः प्रतीतिः ।

अकार्यमित्रशब्दादकार्येषु मित्राणीति प्रतीतिः ।

वियोगदुःखपरतया प्रयुक्ताद्विनाशशब्दान्नाशप्रतीतिरिति विरुद्धमतिकृत् ।

[५.२.१५ त्रिविधाश्लीलम्]

अमङ्गलव्रीडाजुगुप्साप्रतीतिकरं त्रिविधमश्लीलं यथा

अभिप्रेतपदावासः कदा नः संभविष्यति ।

नीचं साधनमेतेषां परोत्सर्गैकजीविनाम् ॥ ५.१९ ॥

अत्राभिप्रेतपदावासशब्दात्प्रेतलोकपदावासप्रतीतेरमङ्गलत्वम् ।

नीचं साधनमित्यनेन तुच्छमोहनप्रतीतेर्व्रीडाकरत्वम् ।

परोत्सर्गैकजीविनामित्यत्रोत्सर्गशब्दादधोवायुप्रतीतेर्जुगुप्साकरत्वम् ।

[५.२.१६ परुषम्]

परुषं यथा

कुतः कान्तारवृत्तीनां कार्तार्थ्यार्थित्वमस्ति नः ।

अत्र कार्तार्थ्यार्थित्वमिति परुषवर्णारब्धत्वम् ।

**Lesson 03**

[५.३]

॥ अथ वाक्यदोषाः ॥

शब्दहीनं क्रमभ्रष्टं विसंधि पुनरुक्तिमत् ।

व्याकीर्णं वाक्यसंकीर्णमपूर्णं वाक्यगर्भितम् ॥ ५.२० ॥

द्वे भिन्नलिङ्गवचने द्वे च न्यूनाधिकोपमे ।

भग्नच्छन्दो यतिभ्रष्टमशरीरमरीतिकम् ॥ ५.२१ ॥

विसर्गलुप्तमस्थानसमासं वाच्यवर्जितम् ।

समाप्तपुनरात्तं च तथा संबन्धवर्जितम् ॥ ५.२२ ॥

पतत्प्रकर्षमधिकपदं प्रक्रमभङ्गवत् ।

चतुर्विंशतिरुच्यन्ते दोषा वाक्यसमाश्रिताः ॥ ५.२३ ॥

एषां स्वरूपमुदाहरणं च ।

[५.३.१ शब्दहीनम्]

शब्दशास्त्रहतं वाक्यं शब्दहीनं प्रकीर्त्यते ।

यथा शत्रुवाक्येषु

न संशृणुमहे हन्त हितमाप्तैर्निमन्त्रितम् ।

येन काकतिभूभर्तुः सेवां हित्वा हता वयम् ॥ ५.२४ ॥

अत्र हितं न संशृणुमहे इति पदद्वयप्रयोगे दोषाविष्काराद्वाक्यमेव दुष्टमिति न पददोषशङ्का । संपूर्वस्य शृणोतेरात्मनेपदित्वे कर्मणोऽनुपादाननियमात् ।

[५.३.२ क्रमभ्रष्टम्]

अथ क्रमभ्रष्टम् ।

क्रमभ्रष्टं भवेदार्थः शाब्दो वा यत्र न क्रमः ॥ ५.२५ ॥

यथा

प्रभवे काकतीन्द्राय तुरगान् करिणोऽथवा ।

उपायनमकुर्वाणा वयं दैवेन वञ्चिताः ॥ ५.२६ ॥

अत्र करिणो यद्वा तुरगानिति वक्तव्ये व्युत्क्रमेणोक्तम्, तुरगापेक्षया करिणामुत्कृष्टत्वात् ।

अथवा करिण इत्यर्थक्रमभङ्गः ।

शब्दक्रमभङ्गो यथा

का नाम गणनास्मासु काकतीयस्य भूपतेः ।

यशः प्रतापयोर्मग्नौ सूर्याचन्द्रमसावपि ॥ ५.२७ ॥

अत्र यशःप्रतापयोश्चन्द्रसूर्यौ मग्नाविति शब्दक्रमे उचिते तथा नोक्तम् ।

यशःप्रतापयोः सूर्याचन्द्रमसौ मग्नाविति समुदायद्वयान्वये यथायोग्यमर्थान्वये सिद्धे नार्थक्रमविरोधः ।

अपि तु शब्दप्रयोग एव क्रमभङ्गः ।

[५.३.३ विसन्धि]

अथ विसन्धि ।

विसंहितो विरूपो वा यस्य संधिर्विसंधि तत् ।

यथा

शौर्याणि ईदृशान्यासन् पृथ्वैश्वर्यं क्व वा गतम् ।

अत्र शौर्याणि ईदृशानीति विसन्धि । पृथ्वैश्वर्यमिति संधिवैरूप्यम् ।

[५.३.४ पुनरुक्तिमत्]

अथ पुनरुक्तिमत् ।

शब्दार्थपौनरुक्त्ये तु तद्वाक्यं पुनरुक्तिमत् ॥ ५.२८ ॥

यथा

जीर्णकाननसंकीर्णे विन्ध्ये काननवृत्तयः ॥ ५.२९ ॥

अत्र काननसंकीर्णे काननवृत्तय इति पुनरुक्तिमत् ।

[५.३.५ व्याकीर्णम्]

अथ व्याकीर्णम् ।

व्याकीर्णं तद्विभक्तीनां व्याकीर्णे च मिथोऽन्वये ।

यथा

सुखार्थिनो महीपाला वर्तध्वं काकतीशितुः ।

आज्ञामुरसि बिभ्राणाः शिरसि क्रोडमुद्रिकाम् ॥ ५.३० ॥

अत्र क्रोडमुद्रिकामुरसि शिरस्याज्ञां बिभ्राणा इति संबन्धः ।

[५.३.६ वाक्यसंकीर्णम्]

अथ वाक्यसंकीर्णम् ।

वाक्यान्तरपदैः कीर्णं वाक्यसंकीर्णमुच्यते ॥ ५.३१ ॥

यथा

मानेन महतास्माभिर्वने वक्त्रे न तिष्ठताम् ।

विन्ध्यस्य जीवितं तन्नो जातमद्य तृणं कृतम् ॥ ५.३२ ॥

अत्र महता मानेन अस्माभिर्यत्तृणं वक्त्रे न कृतं तदद्य विन्ध्यस्य वने तिष्ठतां नो जीवितं जातमिति वाक्यद्वयपदानामन्योन्यसंकीर्णता ।

[५.३.७ अपूर्णम्]

अथापूर्णम्

अपूर्णं तद्भवेद्यत्र न संपूर्णः क्रियान्वयः ।

यथा

शैलेष्वस्माकमावासो वन्यैः सोच्छ्वसिता वयम् ।

मृगैर्बन्धुमतश्चास्मान् पश्यन् धाता प्रमोदताम् ॥ ५.३३ ॥

अत्र शैलवासान् वन्यवृत्तीन्मृगबान्धवान् पश्यन्निति विवक्षितसंबन्धो न संपूर्णः ।

[५.३.८ वाक्यगर्भितम्]

अथ वाक्यगर्भितम् ।

तद्वाक्यगर्भितं यस्य मध्ये वाक्यान्तरं भवेत् ॥ ५.३४ ॥

यथा

ज्ञात्वाप्यन्ध्रपुरीन्द्रस्य क्रोधाग्निमतिदुःसहम् ।

यद्वा न लङ्घ्यते दैवं तस्मिन्निपतिता वयम् ॥ ५.३५ ॥

अत्रातिदुःसहं क्रोधाग्निं ज्ञात्वापि तस्मिन्निपतिता वयमिति वाक्यमध्ये यद्वा न लङ्घ्यते दैवमिति वाक्यान्तरमनुप्रविष्टमिति वाक्यगर्भितत्वम् ।

[५.३.९-१० भिन्नलिङ्गवचने]

अथ भिन्नलिङ्गवचने ।

यत्रोपमा भवेद्भिन्नवचना भिन्नलिङ्गका ।

तद्भिन्नवचनं भिन्नलिङ्गं चाहुर्मनीषिणः ॥ ५.३६ ॥

द्वयोरुदाहरणं यथा

समुद्रा इव गम्भीरं मनो यादवभूभुजः ।

गिरिणेवान्ध्रनृपतिध्वजिन्या कलुषीकृतम् ॥ ५.३७ ॥

अत्र समुद्रा इव गम्भीरमिति भिन्नवचनम् ।

गिरिणेव ध्वजिन्येति भिन्नलिङ्गम् ।

[५.३.११-१२ अधिकन्यूनोपमे]

अथाधिकन्यूनोपमे ।

.यत्रोपमानमधिकं न्यूनं वा स्याद्विशेषणैः ।

तत्राधिकोपमं पूर्वं न्यूनोपममतः परम् ॥ ५.३८ ॥

द्वयोः यथाक्रममुदाहरणम् ।

क्षामक्षाममुखाः कान्ताः कानने मालवेशितुः ।

ग्रीष्मे नद्य इव ग्लानपद्मोत्पलबिसाविलाः ॥ ५.३९ ॥

अत्र क्षामक्षाममुखानां कान्तानामुपमानभूतासु नदीषु म्लानपद्मत्वमात्रं वक्तव्यम् ।

म्लानोत्पलबिसाविला इत्यधिकम् ।

न्यूनोपमं यथा

हाराङ्गरागसुभगा नगरेषु यथा वयम् ।

तथैव निर्झराकीर्णा विभान्ति धरणीभृतः ॥ ५.४० ॥

अत्र हारस्थाने निर्झरा उक्ताः ।

अङ्गरागस्थाने किमपि नोक्तमिति न्यूनोपमत्वम् ।

[५.३.१३-१४ भग्नच्छन्दोयतिभ्रष्टे]

अथ भग्नच्छन्दोयतिभ्रष्टे ।

छन्दोभग्नं वचो यत्र तद्भग्नच्छन्द उच्यते ।

यत्र स्थाने यतिभ्रंशस्तद्यतिभ्रष्टमुच्यते ॥ ५.४१ ॥

यथा

विन्ध्यारण्यकृतकुटुम्बरक्षणस्य किं भद्रं भवति जनस्य मादृशस्य ॥ ५.४२ ॥

अत्र विन्ध्यारण्येति तृतीयवर्णे यतिभङ्गः ।

पादान्तवर्णस्य गुरुत्वाभावाच्छन्दोभङ्गः ।

[५.३.१५ अशरीरम्]

अथाशरीरम् ।

क्रियापदेन रहितमशरीरं प्रकीर्त्यते ।

यथा

हन्त निष्करुणो धाता क्रीडतो मणिकुट्टिमे ।

कानने कण्टकाकीर्णे स्थितान् पाण्ड्यशिशूनिमान् ॥ ५.४३ ॥

अत्र क्रियापदं न विहितम् । एतदेवानन्वयाख्यं दूषणम् ।

[५.३.१६ अरीतिकम्]

अथारीतिकम् ।

रसाननुगुणा रीतिर्यत्रारीति तदुच्यते ॥ ५.४४ ॥

यथा

अखर्वगर्वदुर्वारदोरर्गलनिरर्गलाः ।

हा बन्धुवर्गाः सर्वेऽपि कृतान्तातिथयः कृताः ॥ ५.४५ ॥

अत्र करुणेऽनुचितो वर्णाडम्बरः ।

[५.३.१७ विसर्गलुप्तम्]

अथ विसर्गलुप्तम् ।

ओत्वं लोपो विसर्गस्यासकृल्लुप्तविसर्गकम् ।

त्र विसर्गो बहुधौत्वं लोपं वा प्राप्नोति तद्विसर्गलुप्तम् ।

यथा

व्यर्थो मनोरथो यातो जातो वासो ध्रुवो मरौ ।

म्लाना दीना हता जीर्णा वनान्तेष्वीदृशा वयम् ॥ ५.४६ ॥

[५.३.१८ अस्थानसमारस्यम्]

अथास्थानसमासम् ।

अपदस्थसमासं तत्समासो यत्र नोचितः ॥ ५.४७ ॥

यथा

कुतो वैमुख्यमस्मासु ब्रह्मणः परुषात्मनः ।

इत्युदग्रतरभ्राम्यद्भ्रुकुटीकुटिलाननाः ॥ ५.४८ ॥

अत्र वेधसे क्रुध्यतां नृपाणामुक्तौ न समासः ।

किं तु कविवचने समास इत्यपदस्थसमासः ।

[५.३.१९ वाच्यवर्जितम्]

अथ वाच्यवर्जितम् ।

नोक्तं स्याद्यत्र वक्तव्यं तदाहुर्वाच्यवर्जितम् ।

यथा

दुर्दशां प्रतिपन्नानामस्माकं जीवितं मतम् ॥ ५.४९ ॥

अत्र दुर्दशां प्रतिपन्नानामपीत्यपिशब्दो वक्तव्यो नोक्तः ।

[५.३.२०-२१ समाप्तपुनरात्तकं, पतत्प्रकर्षं च]

अथ समाप्तपुनरात्तकं पतत्प्रकर्षं च ।

समाप्य पुनरादाने समाप्तपुनरात्तकम् ।

पतत्प्रकर्षं तत्प्राहुः प्रकर्षो यत्र विश्लथः ॥ ५.५० ॥

द्वयोरुदाहरणं यथा

धावन्मृगेषु संभ्राम्यत्करिषूद्यत्तरक्षुषु ।

विन्ध्यारण्येषु तिष्ठामः क्षुभ्यद्भल्लूकपङ्क्तिषु ॥ ५.५१ ॥

अत्र विन्ध्यारण्येषु तिष्ठामः इति समाप्य क्षुभ्यद्भल्लूकपङ्क्तिष्विति पुनरादानात्समाप्तपुनरात्तकम् ।

अथ भ्राम्यत्करिषूद्यत्तरक्षुषु धावन्मृगेष्विति वक्तव्ये न तथोक्तमिति पतत्प्रकर्षता ।

[५.३.२२ संबन्धवर्जितम्]

अथ संबन्धवर्जितम् ।

संबन्धवर्जितं तत्स्याद्यत्रेष्टेनान्वयो हतः ।

यथा

भद्रासनानि दृषदः छत्राणि च महीरुहः ।

दुर्दशाराज्यमूर्धाभिषिक्ताः पुनरहो वयम् ॥ ५.५२ ॥

अत्र राज्ये भद्रासनानि दृषद इत्यादिसंबन्धो नोक्तः ।

[५.३.२३ अधिकपदम्]

अथाधिकपदम् ।

यत्राधिकपदोक्तिः स्यात्तत्राधिकपदं मतम् ॥ ५.५३ ॥

यथा

विमुक्ता वल्लभैरेता वनान्ते घूर्जरस्त्रियः ।

सुधांशुमण्डलाकाररूपक्रमविपाण्डुराः ॥ ५.५४ ॥

अत्र सुधांशुमण्डलाकार इत्येतावता परिपूर्णे मण्डलाकारविपाण्डुरत्वे रूपक्रम इत्यधिकम् ।

[५.३.२४ भग्नप्रक्रमम्]

अथ भग्नप्रक्रमम् ।

प्रक्रान्तनियमत्यागे भग्नक्रममिहोच्यते ॥ ५.५५ ॥

यथा

गुहा गृहाणि शबरा बान्धवा विन्ध्यभूः पुरी ।

सरितो दीर्घिकाः कष्टमाक्रीडाः काननानि नः ॥ ५.५६ ॥

अत्र बहुवचनतया प्रथमं प्रकम्य विन्ध्यभूः पुरीत्येकवचनोक्तेः प्रक्रमभ्रष्टम् ।

**Lesson 04**

[५.४]

अथार्थदोषाः ॥

अपार्थं व्यर्थमेकार्थं ससंशयमपक्रमम् ।

भिन्नं चैवातिमात्रं च परुषं विरसं तथा ॥ ५.५७ ॥

हीनाधिकोपमे स्यातामसदृक्षोपमं तथा ।

अप्रसिद्धोपमं हेतुशून्यं च निरलंकृति ॥ ५.५८ ॥

अश्लीलं च विरुद्धं च तथा सहचरच्युतम् ।

एवमष्टादश प्रोक्ता दोषा अर्थसमाश्रयाः ॥ ५.५९ ॥

एषां स्वरूपमुदाहरणं च ।

[५.४.१ अपार्थम्]

समुदायार्थशून्यं यदपार्थं तत्प्रकीर्त्यते ।

यथा

कुतः शुष्यदपा नद्यः का वार्ता चोलमण्डले ।

फणाः सहस्रं शेषस्य भारः कति कुलाचलाः ॥ ५.६० ॥

अत्र न कश्चिद्वाक्यार्थः प्रतीयते ।

[५.४.२ व्यर्थम्]

अथ व्यर्थम् ।

यत्प्रयोजनशून्यं स्यात्तद्व्यर्थं परिकीर्त्यते ॥ ५.६१ ॥

यथा

निर्मलं कुलमुद्वेलं शौर्यं वः प्रथितं यशः ।

किमित्यन्ध्रपतेः पादपीठं पाण्ड्यैर्न सेव्यते ॥ ५.६२ ॥

अत्र निर्मलं कुलमित्यादिप्रशंसा सेवा कर्तव्येत्युपदेशे नोपयुज्यते ।

[५.४.३ एकार्थम्]

अथैकार्थम् ।

उक्ताभिन्नार्थकं यत्स्यादेकार्थं तन्निगद्यते ।

यथा

विशीर्णं शतधा चेतो मूर्च्छितान् वीक्ष्य बालकान् ।

शिशून्निश्चेतनान् दृष्ट्वा खण्डितं शतशो मनः ॥ ५.६३ ॥

अत्र पूर्वोत्तरार्धयोरभिन्नार्थत्वम् ।

[५.४.४ ससंशयम्]

अथ ससंशयम् ।

वाक्यार्थसंशयो यत्र तत्ससंशयमिष्यते ॥ ५.६४ ॥

यथा

करिकुम्भौ स्तनावद्य जयतां क्षामतां गतौ ।

लता वपुः श्रियः स्त्रीणां हसन्तु म्लानतां गताः ॥ ५.६५ ॥

अत्र करिकुम्भयोः स्तनयोश्च लतानां वपुः श्रियां च कर्तृकर्मत्वसंशयः ।

[५.४.५ अपक्रमम्]

अथापक्रमम् ।

यत्र पूर्वापरीभावविहतिस्तदपक्रमम् ।

यथा

हन्त व्यादाय वक्त्राणि निद्रान्त्यन्तर्वणं स्त्रियः ।

तृणैस्तत्पतितैरस्मान् शिक्षयन्त्यस्तथाक्रमम् ॥ ५.६६ ॥

अत्र निद्रोत्तरकालीनमुखाव्यादानस्य पूर्वकालत्वमुक्तमित्यपक्रमत्वम् ।

[५.४.६ भिन्नम्]

अथ भिन्नम् ।

संबन्धवर्जितं यत्स्यात्तद्भिन्नं परिकीर्त्यते ॥ ५.६७ ॥

यथा

नूनं फालेषु लाटानां न धात्रा लिखिता लिपिः ।

यदस्माकं कुटुम्बानि विषीदन्ति मरुस्थले ॥ ५.६८ ॥

अत्र मरुस्थलनिवासविषादस्य फालस्थलगतलिप्यभावस्य च न संबन्धः ।

[५.४.७ अतिमात्रम्]

अथातिमात्रम् ।

यत्सर्वलोकातीतं तदतिमात्रं प्रकीर्त्यते ।

यथा

मा भूदेकार्णवं विश्वमिति संकोचिताश्रुभिः ।

अरण्ये लाटनारीभिरसंख्या निम्नगाः कृताः ॥ ५.६९ ॥

अत्राश्रुभिर्जगदेकार्णवमित्यत्युक्तिः ।

[५.४.८ परुषम्]

अथ परुषम् ।

अतिक्रूरार्थसहितं परुषं परिकीर्त्यते ॥ ५.७० ॥

यथा

दावानलेन्धनं सद्यः क्रियन्तामर्भका इमे ॥ ५.७१ ॥

अत्र फलानि याचमानान् शिशूनुद्दिश्यातिपरुषोक्तिः ।

[५.४.९ विरसम्]

अथ विरसम् ।

अप्रस्तुतरसं यत्तद्विरसं परिकीर्त्यते ।

यथा

चन्द्राननाः कटाक्षैर्नः पश्यतामृतवर्षिभिः ।

शोचित्वालमिति क्लिष्टाः किरातैश्चोलसुभ्रुवः ॥ ५.७२ ॥

अत्र पुरुषवियोगखिन्नानां स्त्रीणां वनचरैः संभोगप्रार्थनं विरसम् ।

[५.४.१० हीनोपमम्]

अथ हीनोपमम् ।

हीनं यत्रोपमानं स्यात्तद्धि हीनोपमं मतम् ॥ ५.७३ ॥

यथा

शुनकैरिव सारङ्गा भवद्भिर्निहता द्विषः ।

क्व गतं पौरुषं तद्वः काननैकनिवासिनाम् ॥ ५.७४ ॥

अत्र शुनकैरिव भवद्भिरिति हीनोपमम् ।

[५.४.११ अधिकोपमम्]

अथाधिकोपमम् ।

यत्रोपमानमधिकं तद्भवेदधिकोपमम् ।

यथा

अमी पारेसरस्तीरं बका निश्चलमूर्तयः ।

महर्षय इवास्माभिरद्य सोपद्रवाः कृताः ॥ ५.७५ ॥

अत्र बका महर्षय इवेत्यधिकोपमम् ।

[५.४.१२ असदृशोपमम्]

अथासदृशोपमम् ।

यदतुल्योपमानं तद्भवेदसदृशोपमम् ॥ ५.७६ ॥

यथा

एष विन्ध्याचलः सान्द्रकुञ्जोच्चलितनिर्झरः ।

फालेक्षणस्फुरद्वह्निशिखाटोप इवेश्वरः ॥ ५.७७ ॥

अत्र कुञ्जोच्चलितनिर्झरस्य विन्ध्याचलस्य फालेक्षणस्पुरद्वह्नेरीश्वरस्य च मिथो न सादृश्यम् ।

[५.४.१३ अप्रसिद्धोपमम्]

अथाप्रसिद्धोपमम् ।

अप्रसिद्धोपमानं यदप्रसिद्धोपमं मतम् ।

यथा

बाष्पाम्बुक्लिन्ननेत्राणि मुखान्यङ्गमृगीदृशाम् ।

हिमदूषितपत्राणि कुमुदानीव निर्मुदाम् ॥ ५.७८ ॥

अत्र मुखानां कुमुदान्युपमानतया कविलोके न प्रसिद्धानि ।

[५.४.१४ हेतुषून्यम्]

अथ हेतुशून्यम् ।

हेतोर्विनार्थकथनं हेतुशून्यं प्रचक्षते ॥ ५.७९ ॥

यथा

मुधानुधावनं जातं मार्गेऽस्मिन्मौक्तिकाङ्किते ।

अन्वेष्टुमन्यतो यामि पदवीयं न सुभ्रुवः ॥ ५.८० ॥

अत्र सुभ्रुवः पदवीयं न भवतीति हेतुर्नोक्तः ।

[५.४.१५ निरलंकृति]

अथ निरलंकृति ।

अलंकारेण रहितं निरलंकारमुच्यते ।

यथा

आघ्राय सुरभेर्योनिमुन्मुखैर्दीर्घमेहनैः ।

महोक्षेर्लम्बमानाण्डैर्विष्वग्व्याकुलितं वनम् ॥ ५.८१ ॥

अत्र न कश्चिदलंकारः । श्लाघ्यविशेषणाभावान्न स्वाभावोक्तिः ।

[५.४.१६ अश्लीलम्]

अथाश्लीलम् ।

अश्लीलार्थस्य कथनमश्लीलं परिकीर्त्यते ॥ ५.८२ ॥

अस्यापि पूर्वमेवोदाहरणम् ।

[५.४.१७ विरुद्धम्]

अथ विरुद्धम् ।

विरुद्धं देशकालादिविरुद्धं बहुधोच्यते ।

यथा

दिश्युत्तरस्यां नेदीयानुद्वेलो लवणार्णवः ।

मरुदेशेऽपि गङ्गा नः पिपासां शामयिष्यति ॥ ५.८३ ॥

अत्र दिश्युत्तरस्यां लवणार्णव इति दिग्विरोधः ।

मरौ गङ्गेति देशविरोधः ।

अरण्यमहिषोदग्रविषाणोदरजन्मनाम् ।

महत्यर्घेऽपि मुक्तानां स्त्रियो मुक्ताविभूषणाः ॥ ५.८४ ॥

अत्र महिषविषाणेभ्यो मुक्तानां जन्मेति लोकविरोधः ।

एवं विरुद्धान्तरमप्युदाहार्यम् ।

[५.४.१८ सहचरभ्रष्टम्]

अथ सहचरभ्रष्टम् ।

मतं सहचरभ्रष्टमतुल्यानां निबन्धने ॥ ५.८५ ॥

यथा

शान्त्या श्रुतं ह्रिया नारी मन्मथेन रतोत्सवः ।

श्रुतेन धिषणा वन्यवृत्त्या जीवन्ति शात्रवाः ॥ ५.८६ ॥

अत्र श्रुतधिषणाभ्यां नारीरतोत्सवयोरपकृष्टत्वात्सहचरभ्रष्टम् ।

एवं दोषान्तराणि यथासंभवमूह्यानि ।

रसभावादीनां स्वशब्दवाच्यता दुष्टैव ॥

इति श्रीविद्यानाथकृतौ प्रतापरुद्रयशोभूषणेऽलंकारशास्त्रे दोषप्रकरणं समाप्तम् ॥